Бай Влади
Бай Влади е известен веселяк, 
познат певец, общителен и драг. 
Поскитва със другари, 
похапва си месце, 
посръбва си винце 
и пуши хубави цигари. 
По бирариите усмихнат шета, 
из халите туризъм прави,
щастлив е със чудесно здраве 
и се бои от болестта "диета".
Поканят ли го, той хатър не кърши: 
яде, посръбва, пее и лудува…
И други още работи бай Влади върши, 
но тук за тях не се хортува.

Но ето че един добър приятел,
редовен мъж, всевъздържател, 
един ден му се плаче:
– Закъсал съм я лошо, братче, 
доскоро бях уж здрав,
но тези дни съм зле, усещам се болнав.
– Какво ти е? – бай Влади го запита.
– Снагата ми като пребита, 
главата ми залита…
– Ха, ясно е: ти ще умреш! – 
бай Влади му отсече.
– И таз добра! Вместо кураж да ми дадеш,
каква я рече!
– Кураж ли? Я кажи ми ти, какво пиеш?
– Нали ме знаеш: рилската водица.
– И сигурно се храниш със тревица?
Ти ще умреш!
– Но слушай, Владе! – Не, не искам да те зная.
Не пушиш, рано лягаш, 
от карти и жени като от чума бягаш – 
ти ще умреш! Това ще ти е края! 
– Но, Владе, аз съм зле, не е шега!

Тогаз бай Влади рече:
– Слушай ме сега, 
какво ще ти разправя аз.
Мъж без пороци винаги е зле изложен,
живот без болест е за него невъзможен.
Пороци трябва да си имаш във запас,
във жизнений балон са те торби баласт!
Почувствуваш ли се неразположен – 
болежки тук и там, замаена глава, – 
прости се временно с един порок – 
пък може и със два, – 
но пак не бивай много строг! – 
Оправиш ли се – пак ги дръж! 
Това се вика умен мъж. 
А ти си, да прощаваш, цял глупак:
живееш като плевенско теле, 
преживящ си спанак
и разни зеленчуци – 
не само ще изпаднеш зле, 
но от водата ще ти станат буци! 
И ни един порок в случай на нужда 
смъртта да се отлага и прокужда!
И аз ти казвам: щеш не щеш,
ти скоро ще умреш!
Затуй не бивай толкоз див – 
ела да вземем тук един аперитив!

Но другият не влезе: бе го смях
и страх – 
страх от смъртта – великата измама…

А тя ги впрочем дебнеше и двама…

 Източник

 Димитър Подвързачов: Басни на сайта на Znam.bg

Стихотворения